  Виталий Пронин Весь малпасько: мар меда карысалмы Зоя Семёновна Меньшиковатэк? Ёросамы удмурт ужрадъёс ортчытъянын со генератор выллем. Вотка ёросысь культурая центрысь валтӥсь методист З. Меньшикова.Зоя Семёновнаен ми Кукуй гуртэ ужаны огдырегес вуимы. Татысен ик ог-огмес шедьтӥмы. Со отӥяз Воткинске улыны но ужаны выжемез бере но ог-огмы бордысь ишкалскыны ӧм быгатэ. Кыкмы но уго удмуртлыкез ӝутон понна быремын. Зоя Меньшикова ёросысь культурая центрын валтӥсь методист луыса ужа. Кыӵе но сюлмаськонэз ӧвӧл! Озьы ке но дырзэ но кужымзэ шедьтэ «Удмурт Кенеше» но пыриськыны. Кыӵе ке ужрад ортчытон сярысь вераськиськомы ке, бер ӝыт таксиен но лыктоз. Ужрадлэсь сценарийзэ ачиз ик гожтоз - Пермьысь культурая институтэз быдтэмын. Ӵапак со ванен тросэз ужрадъёсмы сяме пыӵазы ни.Кылсярысь, «Табань сиён» ужрадэз быдэс районэн возьмало. Ми сое котькуд тулыс ортчы-тӥськомы, ӵќжы сиён сямез тодэ вайыса. Котькуд гурт поселение аслэсьтыз табаньзэ Зоя Меньшикова пыжыса вае. Котькуд ар удмурт Выль ар праздник радъя. Соин дэмен пуксиськом но кенешиськом, кыӵе сям-йылоллы таиз ужрад сӥземын луоз шуыса. Нош котькуд поселениез шулдыръяськонэ кыскиськомы. Вань конкурсъёсты Зоя Семёновна малпа. Солэн кичӧлтэмезъя ёросамы «Ӟардон» удмурт калык театр кылдӥз. Со быгатӥз котыраз адямиосты кыскыны. Зэм, артистъёсмы уноез арлыдоесь. Ёросмы ӟуч бере, нылпиос удмурт сямен уг верасько. Таин сэрен соосты пичи рольёсы гинэ кыскиськомы. Воргоронъёсты но сцена вылэ поттыны шуг луиз, мылзы уггес поты. Таин сэрен берло дыре сценарийёс туж бырйиськыса утчаськомы. Куддыръя Зоя Меньшикова ачиз ик быдэсак пьеса малпа. Быдӟым Вормонлы 70 ар тырмонэн валче «Кукуй арамаын» спектакльлы сюжет ачиз гожтӥз. Вань учкисьёслэсь сюлэмзэс бугыртӥз.Кукуй гуртамы али турмаршрут усьтӥськиз. Дун-чылкыт Никольской храме кожам сяна, туристъёс клубе но пырало. Татын Зоя Семёновна ныл куран сям-йылол сярысь вера. Куддыр паймисько солы: кӧлыса но вуттэ меда? Куд-огез ас ужзэ гинэ тодэ но гань-гань улэ. Нош со, ас ужзэ лэсьтэм сяна, удмурт ужрадъёс радъя, отӥяз котькудӥз сярысь газетэ гожтэ, калыкез удмурт йылолъёсын тодматэ. Кытысь кужым шедьтэ меда? Со шоры учкыса, эшшо золгес ужам потэ. Со кадь адямиос ёросамы трос ӧвӧл.Алевтина Перевощикова,      «Удмурт Кенеш» огазеяськонлэн Вотка ёросысь ёзэныз кивалтӥсь  